Foto: FAH, 123rf

PRIMORSKO-GORANSKA Županijska skupština jednoglasno je ocijenila neprihvatljivim te je najoštrije osudila podizanje žičanih ograda uz zelenu granicu na području Liburnije i Gorskog kotara te zatražila njihovo uklanjanje, a najavljeno je i da će skupštinski vijećnici u nedjelju održati mirni prosvjed na Graničnom prijelazu Rupa te tako poslati poruku slovenskim vlastima.

Radnička fronta također je najavila akciju uklanjanja žice.



"Ne postoji ni jedno opravdanje niti prihvatljivi argument da se žicom dijele ljudi i krajevi čvrstih povijesnih veza, poznati po skladnom suživotu, tradicionalnoj dobrosusjedskoj pograničnoj suradnji, prijateljstvu i partnerstvu u raznim projektima međugranične suradnje", ocijenili su vijećnici Županijske skupštine i na sjednici jednoglasno prihvatili Izvješće o poduzetim radnjama u vezi s podizanjem žičane ograde uz zelenu granicu na području Liburnije i Gorskog kotara.



Županijska skupština, zaključeno je, inzistira na što bržem i trajnom uklanjanju žičanih ograda.



Župan Zlatko Komadina rekao je da žica na granici nije dobar uvod u turističku sezonu niti je dobra za susjedske odnose. Žica nikoga neće zaustaviti, to nije primjeren način ponašanja ni prema ljudima niti prema životinjama, dodao je.



Napomenuo je da je razgovarao s kolegama u Ilirskoj Bistrici te da je bio dosta negativno iznenađen, jer "baš i nisu za zajednički stav" te da "na neki način i podržavaju žicu".



Prijedlozi o građanskom neposluhu, simboličnom prekidanju žice i sličnim akcijama

Neki vijećnici su, tijekom rasprave o izvješću, imali primjedbe na dijelove priloženog pisma u kojem župan Komadina od Ministarstva vanjskih i europskih poslova traži da poduzme korake i upozori slovenske vlasti na neprihvatljivost podizanja žičanih ograda. No, do kraja rasprave svi su se ipak složili da je žičana ograda neprihvatljiva, potencijalno opasna i da ju je potrebno ukloniti, pa su zaključke jednoglasno prihvatili.



Čuli su se i prijedlozi o građanskom neposluhu, simboličnom prekidanju žice i sličnim akcijama. Komadina je na to rekao da građani očekuju jasna stajališta o tom pitanju, ali da "treba biti oprezan i ne dizati ljude".



Predsjednik Skupštine Erik Fabijanić ocijenio je da Skupština želi poštovati i poštuje visoke vrijednosti ljudskih prava, a da je Europska unija s tom žicom "pokazala veliko licemjerje".

Tekst se nastavlja ispod oglasa

Radnička fronta poziva na uklanjanje žice

Radnička fronta poziva sve ljude koji žive na granici Hrvatske i Slovenije, a kraj čijih kuća prolazi granična žica da nam se jave ako žele da se ta žica ukloni.

RF će na poziv u roku od najviše nekoliko dana poslati ekipu koja će žicu doći ukloniti.

Također pozivamo i sve zainteresirane koji nam se u ovim akcijama žele pridružiti (rezanjem, škarama, kao vozači, izradom transparenata ili na bilo koji drugi način) da nam se jave.